《大市观灯行》
清代·姚燮

十月日之朔，大市观灯行。大市六七里，灯火如繁星。

万灯夹一道，直接东门城。城乌不得睡，城树交青青。

城树青围屏，城瓦排流晶。晶光水仙阙，细马芙蓉軿。

弦弦子夜曲，管管阳春声。楼楼语纤凤，巷巷穿雏莺。

枝枝玉作花，担担花压饧。花花绮相互，叶叶娇难名。

花花幻桃李，叶叶成薇蘅。桃李间薇蘅，靺鞨千珞璎。

翠为火齐吐，红为珊瑚擎。火齐芍药障，珊瑚莲华茎。

障云匼匼动，茎露霏霏倾。月碧地无夜，日赤天不盲。

燕子能舌招，蝴蝶能目怜。琐琐出姽婳，一一皆分明。

亦有九芝盖，导以双龙旌。俳谐杂傀儡，妆束何媌娙。

布綵霞虹垂，发炮雷霆砰。众巧镂毫发，万妙归仪形。

趋繁乃至极，所有无不呈。忽慨辛壬间，寇海喧鲵鲸。

一陷昌国州，再破蛟门营。三战溃堇邑，窜逸悲鼯鼪。

惟时大市中，白昼风雨冥。苍霾塞荒户，𧹬雾浮重甍。

朱喙吹芦笳，墨指抓铜钲。铜钲琅琅敲，芦笳呜鸣鸣。

驱逐狼与豺，跳跃禽与猩。乱蒿埋胔骸，鬼夕多燐萤。

燐萤寂寂飞，鬼火相送迎。鬼火闪绀碧，鬼啸纷咿嘤。

过者无一人，但有惨气横。仰视河汉高，灼灼悬欃枪。

其下如幽都，裸狱啼黯檠。檠膏黯不继，鬼来吹火腥。

火鸦入官屋，火蛇猛纠萦。拉杂摧罡飙，一炬民屏并。

吁乎阿房宫，凄矣长平坑。池鱼半焦烂，罔敢潜游侦。

蚩蚩眼中辈，四散投棘荆。断装受虏掠，缚体遭笞搒。

有钱无货鬻，有土无铁耕。亡者多不存，存者皆倖生。

元气一斲削，暂复未为亨。愿期养廉朴，庶几保困儜。

况乃计金币，列肆匮筥籯。可怜百卮漏，难补一日盈。

岂真裁抑艰，莫戢奢侈萌。昔日葬马坟，今已巍闬闳。

昔日炰牛庭，今已华栏楹。昔日大梵宫，今作官府厅。

官府坐厅上，百戏娱酒觥。小曲按和笙，大曲搊排筝。

大舞双柘枝，小舞双鵁鶄。稽首谢官府，官府千百龄。

官府千百龄，百姓长太平。悦尔官府目，媚尔官府听。

官府增爵禄，百姓免圄囹。臬臬官府门，万宝金银钉。

桀桀官府堂，四壁兰椒馨。堂下灯火光，璀璨连葆缨。

门外即大市，笑语山河倾。驱逐舆与儓，跳跃老与婴。

北门打三鼓，南门传四更。四更复五鼓，大市挨轩軨。

轩軨不肯散，灯火不肯暝。官府岂真醉，百姓岂真醒？

借问官府谁，官府曾苦征。借问百姓谁，百姓曾苦兵。

一朝竟安堵，不乐当无情。百姓长太平，愿为官府赓。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。